告東尼爭第1500W 梗係靠加州啦!
2024年04月04日 09:56
東網電視
更多新聞短片
告東尼(右)在港從練已累積1499場頭馬。
香港馬圈史上只得兩位練馬師嘅累積頭馬超過1500場,分別係已退休嘅大摩(1735W)同埋12屆冠軍練馬師蔡約翰(1534W),但稍後將會有另一位殿堂級練馬師達到呢個里程碑,就係告東尼喇,事關計埋尋晚嘅「花果猴王」,佢在港從練已累積1499場頭馬,只爭1場就夠1500W,睇嚟可以喺今個禮拜完成任務啦。
其實告東尼近期手風好順,由香港贏到杜拜,今期沙田賽事派8駒上陣,當中有3匹係「加州」系賽駒,如果由佢哋幫Tony哥贏第1500場,肯定更具意義。而睇番呢3匹馬,除咗「加州代表」冇近績,「加州得力」連續兩場喺谷草1200米跑第4名,狀態開始回勇,今次轉跑田草1200米或會帶嚟新鮮感,況且評分減咗唔少,隨時有作為。
至於第9場四班田草1600米嘅「加州動員」,上仗終於喺同程打開勝門,姿態亦相當輕鬆,今次孭多7磅再跑一哩,繼續由艾道拿執韁,可以再下一城。